जिले के दो अलग-अलग थाना क्षेत्रों में गुरुवार को बाइकर गैंग ने दूध कंपनी के डिस्ट्रीब्यूटर व निजी बैंक के कर्मचारी से 2.31 लाख रुपये लूट लिए। पुलिस दोनों घटनाओं की जांच में जुट गई है। सदर थाना के साकेतपुरी में रात साढ़े दस बजे बाइक सवार दो अपराधियों ने फायरिंग कर दूध कंपनी के डिस्ट्रीब्यूटर लोकेश कुमार सिंह से 1 लाख 34 हजार रुपये व लैपटॉप लूट लिए। इस दौरान डिस्ट्रीब्यूटर व अपराधियों के बीच करीब एक घंटे तक रस्साकसी चलती रही। इसके बाद अपराधियों ने डिस्ट्रीब्यूटर को निशाना बनाकर फायरिंग की, लेकिन वह बाल-बाल बचे। अपराधी अपनी बाइक छोड़कर पैदल ही चांदनी चौक की ओर भाग निकले। लोकेश कुमार सिंह ने बताया कि वह मूल रूप से साहेबगंज थाना के अहियापुर के रहने वाले हैं। साकेतपुरी में भी मकान है। राजनगर में एक दूध कंपनी की डिस्ट्रीब्यूटरशिप हैं। दिनभर कलेक्शन करने के बाद आवास लौटने के दौरान घटना घटी। वहीं, थानाध्यक्ष राकेश कुमार ने बताया कि घटना में शामिल अपराधियों को चिह्नित किया जा रहा है। मौके से खोखा नहीं मिला है।